MOSKVA, BRATISLAVA. Daria z Ivanovskej oblasti v centrálnom Rusku minie mesačne osemtisíc rubľov na škôlku a ďalších desaťtisíc na krúžky, navyše spláca aj pôžičku. Manželka mobilizovaného vojaka tvrdí, že potrebuje aspoň stotisíc rubľov (1200 eur), aby sa jej s rodinou "žilo dobre".
Posledný mesiac jej však jej muž z frontu neposlal žiadne peniaze – výplatu totiž nedostal. Navyše mu musí manželka peniaze posielať. "Jedáva konzervy a v obchodoch je tam všetko päťkrát drahšie. Navyše len náklady na výbavu boli okolo 150-tisíc rubľov… manželky a matky posielali vojakom jedlo aj uniformy, pomáhali aj s liekmi a generátormi," vraví pre ruský nezávislý portál Vierstka.
Nielen Dariin muž, ale stovky ruských vojakov najatých do bojov na Ukrajine sa sťažujú, že výplaty im meškajú alebo ich už niekoľko mesiacov nedostali. Kremeľ sa pritom snaží naverbovať dobrovoľníkov aj päťnásobne väčšími platmi, ako je v Rusku bežné, či bonusmi za dobyté územie alebo zničené ukrajinské tanky či inú techniku.
Umierať zadarmo
Niektorí vojaci nedostali výplatu už dva mesiace, iní čakajú dokonca od novembra. "Ministerstvo obrany mi povedalo, že môj manžel nie je v zozname ľudí, čo majú výplatu dostať," sťažovala sa na sociálnej sieti VKontakte jedna zo žien. "Môj brat nedostal výplatu už dva mesiace," píše ďalšia. Niektorí vojaci sa pýtajú, či majú bojovať zadarmo.